ด่วน! ‘แก้วขวัญ วัชโรทัย’ เลขาธิการพระราชวังถึงแก่อสัญกรรมแล้ว
ด่วน! ‘แก้วขวัญ วัชโรทัย’ เลขาธิการพระราชวังถึงแก่อสัญกรรมแล้ว สิริอายุรวม 88 ปี 
15 ก.ย. 2559

ผู้สื่อข่าวรายงานว่า วันนี้ (15 ก.ย.) นายแก้วขวัญ วัชโรทัย เลขาธิการพระราชวังถึงแก่อสัญกรรมอย่างสงบ เมื่อเวลา 10.00 น. ที่โรงพยาบาลศิริราช สิริอายุรวม 88 ปี
ทั้งนี้ นายแก้วขวัญ วัชโรทัย เกิดเมื่อวันที่ 3 กันยายน พ.ศ. 2471 เป็นบุตรของพระยาอนุรักษ์ราชมณเฑียร (กาด วัชโรทัย) และท่านผู้หญิงอนุรักษ์ราชมณเฑียร (พัว วัชโรทัย) มีศักดิ์เป็นหลานน้าในสมเด็จพระนางเจ้าอินทรศักดิศจี พระวรราชชายา ในพระบาทสมเด็จพระมงกุฎเกล้าเจ้าอยู่หัว และพระสุจริตสุดา (เปรื่อง สุจริตกุล) พระสนมเอกในพระบาทสมเด็จพระมงกุฎเกล้าเจ้าอยู่หัว
โดยชื่อ แก้วขวัญ-ขวัญแก้ว เป็นชื่อพระราชทานจากพระบาทสมเด็จพระปกเกล้าเจ้าอยู่หัว สมรสกับ ท่านผู้หญิงเพ็ญศรี วัชโรทัย (หม่อมหลวงเพ็ญศรี ศรีธวัช) มีบุตร-ธิดา 3 คน ชื่อ ดังนี้ นางรัตนาภา เทวกุล ณ อยุธยา (สมรสกับ หม่อมหลวงทศนวอมร เทวกุล)  นายรัตนาวุธ วัชโรทัย – ที่ปรึกษาฝ่ายกิจกรรมพิเศษ สำนักพระราชวัง และนายวัชรกิตติ วัชโรทัย – กรมวังผู้ใหญ่ สำนักพระราชวัง